CELEX: 32019D1203
Language: lt
Date: 2019-07-12 00:00:00
Title: 2019 m. liepos 12 d. Komisijos įgyvendinimo sprendimas (ES) 2019/1203, kuriuo nustatoma, kad laikinas lengvatinės muito normos taikymo sustabdymas importuojamiems Gvatemalos kilmės bananams yra netinkamas

15.7.2019   
               
               
                  LT
               
               
                  Europos Sąjungos oficialusis leidinys
               
               
                  L 189/73
               
            
         KOMISIJOS ĮGYVENDINIMO SPRENDIMAS (ES) 2019/1203
         2019 m. liepos 12 d.
         kuriuo nustatoma, kad laikinas lengvatinės muito normos taikymo sustabdymas importuojamiems Gvatemalos kilmės bananams yra netinkamas
         EUROPOS KOMISIJA,
         atsižvelgdama į Europos Sąjungos sutartį ir Sutartį dėl Europos Sąjungos veikimo,
         atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 20/2013, kuriuo įgyvendinama Susitarimo, kuriuo steigiama Europos Sąjungos bei jos valstybių narių ir Centrinės Amerikos asociacija, dvišalė apsaugos sąlyga ir bananų importo stabilizavimo priemonė (1), ypač į jo 15 straipsnio 2 dalį,
         kadangi:
         
                     (1)
                  
                  
                     Susitarime, kuriuo steigiama Europos Sąjungos bei jos valstybių narių ir Centrinės Amerikos asociacija (toliau – Susitarimas) (2), kuris Centrinės Amerikos šalims pradėtas laikinai taikyti 2013 m., o konkrečiai Gvatemalai – 2013 m. rugpjūčio 1 d., nustatyta bananų importo stabilizavimo priemonė;
                  
               
                     (2)
                  
                  
                     pagal bananų importo stabilizavimo priemonę, įgyvendinamą Reglamentu (ES) Nr. 20/2013, nustatyta, kad, jeigu pasiekiama nustatyta ribinė šviežių bananų (2012 m. sausio 1 d. Europos Sąjungos kombinuotosios nomenklatūros 0803 90 10 pozicija) importo iš vienos iš nagrinėjamųjų šalių apimtis, Komisija priima įgyvendinimo aktą, kuriuo ji gali arba laikinai sustabdyti lengvatinio muito taikymą iš tos šalies importuojamiems bananams, arba nustatyti, kad toks sustabdymas yra netinkamas;
                  
               
                     (3)
                  
                  
                     2019 m. gegužės 13 d. Gvatemalos kilmės šviežių bananų importo į Sąjungą apimtis pasiekė 78 133 tonas ir viršijo nustatytą ribinę importo apimtį – 72 500 tonų – kaip nustatyta Reglamento (ES) Nr. 20/2013 priede;
                  
               
                     (4)
                  
                  
                     pagal Reglamento (ES) Nr. 20/2013 15 straipsnio 3 dalį Komisija atsižvelgė į atitinkamo importo poveikį Sąjungos bananų rinkos padėčiai, kad nuspręstų, ar lengvatinės muito normos taikymas turėtų būti sustabdytas. Komisija išnagrinėjo atitinkamo importo poveikį Sąjungos kainų lygiui, importo iš kitų šaltinių pokyčius ir bendrą Sąjungos šviežių bananų rinkos stabilumą;
                  
               
                     (5)
                  
                  
                     šviežių bananų importui iš Gvatemalos viršijus 2019 m. nustatytą ribinę apimtį, jis sudarė tik 4,5 % šviežių bananų, kuriems taikoma bananų importo stabilizavimo priemonė, importo į Sąjungą;
                  
               
                     (6)
                  
                  
                     tuo pačiu metu importas iš didelių eksportuojančių šalių, su kuriomis Sąjunga taip pat yra sudariusi laisvosios prekybos susitarimus, visų pirma, Kolumbijos, Ekvadoro ir Kosta Rikos, siekė atitinkamai 26 %, 30 % ir 27 % joms nustatytų ribinių apimčių. Iki šiol importas, ypač iš Kosta Rikos, buvo mažesnis nei ankstesniais metais. Pagal stabilizavimo priemonę nepanaudotas kiekis (apie 4,5 mln. tonų) yra gerokai didesnis nei visas iš Gvatemalos importuotas kiekis (78 133 tonos);
                  
               
                     (7)
                  
                  
                     šviežių bananų importo iš Gvatemalos kaina per 2019 m. pirmąjį ketvirtį siekė vidutiniškai 630 EUR/t, t. y. ji buvo 3,4 % mažesnė nei vidutinė kito šviežių bananų importo į Sąjungą tuo pačiu laikotarpiu kaina, t. y. 652 EUR/t. 2018 m. pirmąjį ketvirtį vidutinė importo iš Gvatemalos kaina buvo 21,7 % mažesnė nei kitos kainos;
                  
               
                     (8)
                  
                  
                     atsižvelgiant į tai, net jei vidutinė didmeninė kaina – 970 EUR už visų kilmės šalių bananų toną 2019 m. pirmąjį ketvirtį buvo 7,6 % mažesnė nei atitinkama kaina 2018 m. pirmąjį ketvirtį, t. y. 970 EUR/t 2019 m. pirmąjį ketvirtį, palyginti su 1 050 EUR/t 2018 m. pirmąjį ketvirtį, vidutinė Sąjungoje užaugintų bananų didmeninė kaina 2019 m. pirmąjį ketvirtį buvo 9,4 % didesnė nei 2018 m. pirmąjį ketvirtį, t. y. 1 111 EUR/t pirmuoju laikotarpiu, palyginti su 1 007 EUR/t antruoju laikotarpiu;
                  
               
                     (9)
                  
                  
                     bananų importas iš Gvatemalos nėra didelis, todėl jis nepadarė poveikio Sąjungos bananų rinkos kainai. taigi, nėra požymių, kad nustatytą metinę ribinę importo apimtį viršijanti šviežių bananų importo iš Gvatemalos apimtis veiktų Sąjungos rinkos stabilumą ar turėtų didelio poveikio Sąjungos gamintojų padėčiai;
                  
               
                     (10)
                  
                  
                     taip pat 2019 m. balandžio mėn. nebuvo pavojaus, kad padėtis Sąjungos rinkoje arba ekonominė padėtis Sąjungos atokiausiuose regionuose labai pablogėtų, požymių;
                  
               
                     (11)
                  
                  
                     todėl šiuo metu neatrodo tinkama sustabdyti lengvatinės muito normos taikymą importuojamiems Gvatemalos kilmės bananams;
                  
               
                     (12)
                  
                  
                     reikėtų prisiminti, kad 2018 m. rugsėjo 10 d. šviežių bananų importas iš Gvatemalos viršijo metinę ribinę importo apimtį ir metų pabaigoje siekė 150 000 tonų. Tačiau Komisija paskesnėje analizėje padarė išvadą, kad nei tas importas, nei importas iš valstybių, kurioms taikoma stabilizavimo priemonė, Sąjungos rinkos sutrikimų nesukėlė;
                  
               
                     (13)
                  
                  
                     atsižvelgiant į tai, kad metinė ribinė apimtis viršyta jau 2019 m. gegužės mėn., ir nors viso importo iš Gvatemalos į Sąjungos rinką apimtis yra maža, Komisija toliau stebės padėtį ir prireikus vėliau gali imtis priemonių;
                  
               
                     (14)
                  
                  
                     vadovaujantis Reglamento (ES) Nr. 20/2013 14 straipsnio 4 dalimi, šis sprendimas turėtų įsigalioti skubos tvarka,
                  
               PRIĖMĖ ŠĮ SPRENDIMĄ:
         
            1 straipsnis
            Laikinas lengvatinės muito normos taikymo Europos Sąjungos kombinuotosios nomenklatūros pozicijai 0803 90 10 priskiriamiems importuojamiems Gvatemalos kilmės šviežiems bananams sustabdymas yra netinkamas.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2019 m. liepos 12 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 17, 2013 1 19, p. 13.
         
         
            (2)  Susitarimas, kuriuo steigiama Europos Sąjungos bei jos valstybių narių ir Centrinės Amerikos asociacija (OL L 346, 2012 12 15, p. 3).